સુરત શહેરમાં સ્તનપાન કરતી એક ચાર માસની બાળકીનું પોઈઝનિંગથી મોત થયું હોવાનો બનાવ બન્યો છે. ડભોલી રોડ ખાતે આવેલા ક્રિષ્ના રો હાઉસમાં રહેતી આયુષી સંદીપભાઈ હેકડે (ઉ.વ. ચાર માસ)એ સોમવારે સાંજે માતાનું ધાવણ કર્યું હતું અને ત્યાર બાદ તેની તબિયત બગડતાં તેને તત્કાળ સારવાર માટે ખાનગી હોસ્પિટલ લઈ જવાઈ હતી. જ્યાં બાળકીને પોઈઝનિંગ થયું હોવાનું નિદાન થતાં તેની સારવાર શરૃ કરાઈ હતી પરંતુ પૂરતી સારવાર મળે એ પૂર્વે જ બાળકીએ દમ તોડતા પરિવારમાં માતમ છવાઈ ગયો હતો.